Ο δημοσιογράφος Μπάμπης Παπαπαναγιώτου διορίστηκε ως Σύμβουλος Επικοινωνίας σε μία εταιρία του ευρύτερου Δημοσίου Τομέα.

Αυτό σημαίνει πως ο πύρινος Μπάμπης Παπαπαναγιώτου που έδωσε αγώνα εναντίον του ΣΥΡΙΖΑ, θα πληρώνεται με δημόσιο χρήμα.

Ο Μπάμπης Παπαπαναγιώτου που ήταν παθιασμένος εναντίον των μετακλητών υπαλλήλων, διορίστηκε Σύμβουλος Επικοινωνίας στον Διευθύνοντα Σύμβουλο της ΚΤΥΠ ΑΕ (Κτιριακές Υποδομές) Αθανάσιο Γιάνναρη.

O Μπάμπης Παπαπαναγιώτου που άκουγε τη λέξη «μετακλητός» και δε σήκωνε μύγα στο σπαθί του. Ενδεικτικά από το Twitter, επί λέξει, μερικές δικές του φράσεις:

«Ένιοι μετακλητοί επιμένουν να περιφέρουν και να επιδεικνύουν το χαμηλό IQ τους».

«Έναν ΕΝΦΙΑ τον «έφαγαν» οι μετακλητοί. Δυο δις αυξήθηκε η μισθολογική δαπάνη του Δημοσίου από το 2015 έως σήμερα».

«Ζει κανένας καλύτερα σήμερα, απ ότι το 2014; Προφανώς. 100.000 διορισμένοι, καμιά 70αρια σύζυγοι, μια Δοικητική Υπάλληλος του ΕΜΠ που έγινε καθηγήτρια Παν/μιου, έμποροι του μεταναστευτικού, 3000 μετακλητοί και ο Καρανίκας».

Επικοινωνήσαμε με τις Δημόσιες Σχέσεις της ΚΤΥΠ ΑΕ (Κτιριακές Υποδομές) και τους θέσαμε τρία απλά ερωτήματα. Τα δύο πρώτα έχουν να κάνουν με τον αν υπήρχε και από πριν η συγκεκριμένη θέση του Σύμβουλου Επικοινωνίας και τι ανάγκη έχει ο κύριος Αθανάσιος Γιάνναρης από τις συμβουλές του Μπάμπη Παπαπαναγιώτου. Η απάντηση ήταν πως «είναι στην απόλυτη ευχέρεια του Διευθύνοντος Συμβούλου να κρίνει ποιες είναι οι ανάγκες της εταιρίας και αναλόγως να προσλάβει κόσμο». Τίποτε άλλο.

Η τρίτη ερώτηση είχε να κάνει με το μισθό του Μπάμπη Παπαπαναγιώτου. Από την ΚΤΥΠ ΑΕ μας είπαν πως «δεν υποχρεούνται να αναρτήσουν το ποσό στη Διαύγεια». Οπότε τους ζητήσαμε επισήμως να μας πουν το μισθό του Μπάμπη μια και, διάολε, μιλάμε για δημόσιο χρήμα. «Δεν θέλουμε να σας απαντήσουμε ποιος είναι ο μισθός του κ. Παπαπαναγιώτου», η μη απάντησή τους.

Για τις συμβουλές που θα δίνει ο Μπάμπης Παπαπαναγιώτου, δε χρειάζεται να το ψάξουμε παραπάνω, καταλαβαίνουμε άλλωστε όλοι μας για το τι είδους και τι επιπέδου θα είναι... Για το μισθό του όμως να είναι σίγουροι πως θα το μάθουμε πολύ γρήγορα.

Οι δημόσιοι λειτουργοί, όπως ο κ. Γιάνναρης της ΚΤΥΠ ΑΕ, θα έπρεπε να νιώθουν την ανάγκη, να διαθέτουν την ευθιξία θα έλεγα, να ενημερώνουν τον κόσμο όταν η συζήτηση αφορά δημόσιο χρήμα. Κάτι που ισχύει πολύ περισσότερο για τους δημοσιογράφους που πληρώνονται με αυτό.